Omskep Eskom-skuld in aandeelhouding – OBK-hoof(Argieffoto: ANA) Die DA het Reuel Khoza, voorsitter van die Openbare Beleggingskorporasie (OBK), gevra om sy opmerkings oor Eskom terug te trek – of minstens behoorlik te verduidelik – nadat hy aan eNCA gesê het die sukkelende kragvoorsiener se skuld kan in aandeelhouding omskep word. “Ons het self ŉ voorstel gedoen wat ons glo Eskom uit sy finansiële penarie kan help. Die pensioenfonds vir staatsamptenare (GEPF) en die OBK het gesamentlik staatseffekte van net minder as R200 miljard by Eskom,” het Khoza aan eNCA gesê. “As ons dit kan bespreek en daaroor kan onderhandel – en as [Eskom] aan sekere voorwaardes voldoen – is dit heeltemal moontlik om daardie staateffekte om te skakel in aandeelhouding.” Geordin Hill-Lewis, die DA se woordvoerder oor finansies, sê Khoza moet sy voorstel om R90 miljard hiervan in aandeelhouding te omskep, behoorlik verduidelik – of die stelling terugtrek. “Ons glo nie daar bestaan só ŉ voorstel nie, minstens nie in enige formele sin wat enigiets meer as praatjies is nie. Tweedens, as daar wél so ŉ voorstel is, sal dit heeltemal onaanvaarbaar en moontlik onwettig wees.” Hill-Lewis sê Khoza se opmerking is onverantwoordelik en veroorsaak onsekerheid in die markte en vrees onder pensioenarisse. Hy sê die gedagte om R90 miljard van Eskom se skuld in aandeelhouding te omskep is net ŉ ander manier om te sê die skuld word afgeskryf. “Die OBK gaan geen hoop hê om die geld weer in te vorder nie. Die regering kan nie bekostig om die aandeelhouding by hom te koop nie en Eskom verdien geen inkomste om die OBK ŉ opbrengs op sy belegging te betaal nie,” sê Hill-Lewis. Hy sê die besluit is waarskynlik ŉ oortreding van die verpligting op die OBK om te verseker dat hy volhoubare, langtermyn finansiële opbrengs vir die pensioenfonds verskaf. “Daar is niks volhoubaar in enige belegging in Eskom nie. Dit is nie die GEPF of die OBK se werk om die regering se wanbestuurder van staatsbeheerde ondernemings te subsidieer nie.”